三月十一日欲往荆南景德寺睡起呈曹令德
作者：陳淵
朝代：宋

paragraphs: 風門自開闔，門外黄塵暮。
午衾温留人，春夢如飛絮。
我行指洞庭，千里始頓屨。
僕夫呼起起，寸心撮百慮。
此生睡不足，正坐奔馳故。
四年四往來，日月途中度。
美人亦念我，贈以别知賦。
英辭粲星斗，深語發妙悟。
坐起再三讀，一一明月句。
何似謝所投，靜黙有佳趣。